ÚRAD VLÁDY SLOVENSKEJ REPUBLIKY
                  sekcia vládnej legislatívy

    
                                                                                                                      Na rokovanie vlády SR
                                                                                                                      Dňa  22. februára 2006
                                                                                                                      K materiálu č. 3422/2006
                                                                                                                      K bodu č. 

S T A N O V I S K O

k návrhu vyhlásení Slovenskej republiky k  Dohovoru vypracovanému na základe článku  K.3 Zmluvy o Európskej únii o vzájomnej pomoci a spolupráci medzi colnými správami

I

      Návrh vyhlásení Slovenskej republiky k  Dohovoru vypracovanému na základe článku K.3 Zmluvy o Európskej únii o vzájomnej pomoci a spolupráci medzi colnými správami predložil na rokovanie vlády Slovenskej republiky podpredseda vlády a minister financií Slovenskej republiky Ivan Mikloš.

II

     Uznesením č. 1210 zo 17. decembra 2003 vyhlásila vláda Slovenskej republiky súhlas s pristúpením k Dohovoru vypracovanému na základe článku K.3 Zmluvy o Európskej únii o vzájomnej pomoci a spolupráci medzi colnými správami.

     Účelom tohoto dohovoru je prostredníctvom spolupráce medzi colnými správami zabrániť porušovaniu vnútroštátnych colných predpisov a napomáhať ich odhaľovaniu a stíhaniu páchateľov.

III

     Slovenská republika urobila pri podpise dohovoru v roku 2004 vyhlásenie k čl. 1 ods. 2, čl. 3 ods. 2, čl. 20 ods. 1, ods. 6 a ods. 8 a čl. 21 ods. 1 a ods. 5 dohovoru. Vzhľadom na nadobudnutie účinnosti zákona  č. 652/2004 Z.z. o orgánoch štátnej správy v colníctve a o zmene a doplnení niektorých zákonov, ktorým sa konštituoval colný kriminálny úrad, je potrebné upraviť pôvodné vyhlásenie k článku 21 ods. 1. Súčasne sa navrhuje urobiť vyhlásenia k článku 26 ods. 4 a k článku 32 ods. 4.

IV

     Podľa článku 22 Zásad vlády SR pre oblasť medzinárodných zmlúv musí byť návrh vyhlásení prerokovaný a schválený orgánmi, ktoré dali súhlas na to, aby bola Slovenská republiky viazaná dohovorom, ktorého sa tieto vyhlásenia týkajú. Pretože dohovor je zmluvou, ktorá priamo zakladá práva alebo povinnosti fyzických osôb alebo právnických osôb, podľa článku 7 odsek 4 ústavy sa pre jeho platnosť vyžaduje súhlas Národnej rady SR. Z toho dôvodu sa aj návrh na vyhlásenia k uvedenému dohovoru predkladá na prerokovanie a schválenie vláde SR a následne Národnej rade SR.

V

      Sekcia vládnej legislatívy Úradu vlády Slovenskej republiky odporúča vláde Slovenskej republiky návrh vyhlásení Slovenskej republiky k Dohovoru vypracovanému na základe článku K.3  Zmluvy o Európskej únii o vzájomnej pomoci a spolupráci medzi colnými správami  v predloženom znení   schváliť.

V Bratislave  21. februára 2006
Vypracoval: Pavel  K a n k a

  
                                                                                     Štefan  G r m a n
                                                                                     generálny riaditeľ
                                                                                sekcie vládnej legislatívy